b"\n_START_ARTICLE_\nRichard Kiley\n_START_SECTION_\nZgodnja leta\n_START_PARAGRAPH_\nRichard Kiley se je rodil 31. marca 1922 v Chicagu v Illinoisu v rimokatoli\xc5\xa1ki dru\xc5\xbeini. Po zaklju\xc4\x8deni srednji \xc5\xa1oli Mt Carmel leta 1940 se je najprej vpisal na univerzo Loyola Chicago, vendar jo je po enem letu zapustil in za\xc4\x8del s \xc5\xa1tudijem igre na \xc5\xa1oli Barnum Dramatic School v Chicagu. V poznih 40-ih letih 20. stoletja je za\xc4\x8del igrati v poletnih gledali\xc5\xa1\xc4\x8dih v Chicagu z igralci, kot je bil Alan Furlan. Po slu\xc5\xbeenju v mornarici Zdru\xc5\xbeenih dr\xc5\xbeav Amerike med drugo svetovno vojno se je vrnil v Chicago, kjer je delal kot igralec in radijski napovedovalec. Nato se je preselil v New York, kjer je \xc5\xa1tudiral petje skupaj z Rayem Smoloverjem.\n_START_SECTION_\nKariera\n_START_PARAGRAPH_\nNa gledali\xc5\xa1kem odru je nastopil v igrah Kismet in No Strings, ki je bil prvi muzikal Richarda Rodgersa (napisal je glasbo in besedilo) in je nastal po smrti ustvarjalca Oscarja Hammersteina. Odigral je tudi naslovne vloge v igrah Redhead, Man of La Mancha in The Incomparable Max._NEWLINE_12. januarja 1955 je nastopil v televizijski igri Patterns, ki je bila predvajana v \xc5\xbeivo. Spro\xc5\xbeila je val navdu\xc5\xa1enja in prinesla emmyja avtorju igre Rodu Serlingu. Kiley je nastopil tudi kot John Malcolm Patterson, ki je pozneje postal generalni to\xc5\xbeilec Alabame, zatem pa tudi njen guverner, v filmu The Phenix City Story leta 1955._NEWLINE_Osvojil je dva tonyja za najbolj\xc5\xa1ega igralca v muzikalu, in sicer leta 1959 za Redhead in leta 1966 za Man of La Mancha. V slednji je igral dvojno vlogo \xe2\x80\x93 avtorja Cervantesa v srednjih letih in dona Kihota. \xc5\xa0lo je za eno redkih vlog, ki so zahtevale zelo talentiranega igralca. Kiley je med izvajanjem igre Man of La Mancha na Broadwayu dejal, da se je naveli\xc4\x8dal igrati vodilne vloge, vendar bo zmeraj hvale\xc5\xbeen za vlogo dona Kihota.\n_START_SECTION_\nPoznej\xc5\xa1a leta in smrt\n_START_PARAGRAPH_\nKiley je za svoje televizijsko delo osvojil tri emmyje in dva zlata globusa. Obe nagradi je dobil za vlogi v miniseriji Pesem ptic trnovk (kjer je igral Paddyja, o\xc4\x8deta Rachel Ward) iz leta 1983 in A Year in the Life (1986, 1987-1988). Tretjega emmyja je osvojil za najbolj\xc5\xa1ega gostujo\xc4\x8dega igralca v dramski seriji za epizodo v seriji Picket Fences._NEWLINE_Druge televizijske vloge vklju\xc4\x8dujejo policijskega komisarja v seriji Columbo (1974, epizoda A Friend In Deed), Gideona Seyetika v epizodi serije Zvezdne steze: Deep Space Nine Second Sight. Kot gostujo\xc4\x8di igralec se je pojavil v serijah Ally McBeal, Hawaii Five-O in Gunsmoke. Kot pripovedovalec je nastopal tudi v sedemdelnem nagrajenem dokumentarcu Planet Earth leta 1986._NEWLINE_Kileyjev prepoznaven bariton je postal zelo priljubljen zaradi pripovedovanja v dokumentarnih televizijskih filmih. Pojavlja se tudi v tematskih parkih filmov Jurski park studia Universal Studios v Hollywoodu in v tematskem parku Universal's Islands of Adventure v Orlandu na Floridi. Posebej je omenjen tako v romanu Michaela Crichtona kot tudi v filmski adaptaciji Stevena Spielberga. Leta 1993 so kr\xc5\xa1\xc4\x8danski filmski ustvarjalci izdelali film o Jezusu, ki predstavi v sliki celoten evangelij, Kiley je bil izbran za apostola Mateja. Med letoma 1994 in 1998 se je Kiley pojavljal kot pripovedovalec v dokumentarni televizijski seriji Mysteries of the Bible._NEWLINE_Njegova zadnja igralska vloga je bila v filmu Blue Moon leta 1999, ki je iz\xc5\xa1el en mesec po njegovi smrti. Richard Kiley je umrl 5. marca 1999 (manj kot mesec dni pred 77. rojstnim dnevom) v bolni\xc5\xa1nici Horton v Middletownu v New Yorku zaradi mielodisplazije, bolezni kostnega mozga. Zapustil je \xc5\xbeeno in \xc5\xa1est otrok, sinova Davida in Michaela in h\xc4\x8dere Kathleen, Dorotheo, Erin in Deirdre. Pokopali so ga v Warwicku. Na Broadwayu so njemu v poklon nekaj \xc4\x8dasa uporabljali le temne lu\xc4\x8di."